RESOLUCIÓN do 10 de setembro de 2007, da Secretaría Xeral de Emigración, pola que se modifica a Resolución do 30 de marzo de 2007 pola que se regulan axudas extraordinarias a emigrantes galegos retornados e aos seus familiares para o exercicio 2007.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 17/09/2007

Pola Resolución do 30 de marzo de 2007 (DOG do 17 de abril) convocáronse axudas extraordinarias e non periódicas dirixidas aos emigrantes galegos retornados e aos seus familiares, para atender situacións de necesidade ou precariedade económica derivadas do seu retorno á Comunidade Autónoma de Galicia.
Este retorno, en circunstancias normais, é froito dunha planificación persoal e meditada, pero non podemos esquecer que hai un retorno que pode vir condicionado por feitos e circunstancias imprevisibles derivados da evolución socioeconómica dos países de acollida dos galegos no exterior, dando lugar a un retorno que pode ser considerable en número e que se caracteriza máis pola vontade de abandonar o país da emigración que de asentarse e retornar a Galicia.
A difícil situación persoal e económica en que se poden atopar estas persoas retornadas á Comunidade Autónoma galega, fai preciso, para estes casos excepcionais, que a cobertura das súas necesidades básicas se faga o máis urxente, áxil e rápido posible, polo que é necesario adaptar a Resolución do 30 de marzo de 2007 para poder prever estas situacións, sendo de aplicación para todo o demais o disposto na citada resolución.
Por todo o exposto e no exercicio das facultades que me confire a disposición adicional segunda do Decreto 44/2006, do 2 de marzo,
DISPOÑO:
Artigo único.-Engádese un novo artigo 15 bis á Resolución do 30 de marzo de 2007, da Secretaría Xeral de Emigración, pola que se regulan axudas extraordinarias a emigrantes galegos retornados e aos seus familiares para o exercicio 2007, co seguinte teor:
«Artigo 15º bis.-Supostos excepcionais de retorno.
1. No suposto de situacións imprevistas nos países de orixe que supoñan retornos excepcionais de galegos no exterior a Galicia, a Secretaría Xeral de Emigración poderá ditar unha resolución en que se determine os beneficiarios segundo país ou países de procedencia, sempre que estean incluídos nos supostos previstos no artigo 3, e o prazo, se é o caso, para poder solicitar as axudas ao abeiro deste artigo.
2. Nestes casos concederase un anticipo do 50% das axudas previstas no artigo 6, achegando xunto coa solicitude, debidamente cuberta, prevista no artigo 8º.1, a documentación establecida nos puntos 1), 6), 8), e 13) do número 1 do citado artigo 8º.
O restante 50% achegarase logo da presentación e verificación da documentación prevista no apartado seguinte.
3. O resto da documentación exixida, tal e como se recolle no artigo 8, deberana presentar os beneficiarios no prazo dun mes desde a notificación da resolución da concesión da axuda.
4. De non achegar a dita documentación iniciarase o procedemento de reintegro da axuda recibida tal e como se prevé no artigo 14 da Resolución do 30 de marzo de 2007».
Santiago de Compostela, 10 de setembro de 2007.
Manuel Luis Rodríguez González
Secretario xeral de Emigración